**קאמפ רוק 2: הג'אם האחרון** (באנגלית: **Camp Rock 2: The Final Jam**) הוא סרט טלוויזיה מוזיקלי לכל המשפחה מבית היוצר של דיסני משנת 2010, וסרט ההמשך של "קאמפ רוק". בסרט מככבים דמי לובאטו והאחים ג'ונאס, כאשר בניגוד לסרט הקודם ניק וקווין ג'ונאס משחקים בתפקיד הראשי. הסרט שודר בערוץ דיסני לראשונה ב-3 בספטמבר ולאחר מכן בערוצי דיסני ברחבי העולם, כשבישראל שודר כשבועיים לאחר ההקרנה המקורית ב-16 בספטמבר. המדרוג של הסרט בשידור הבכורה עמד על 7.9 מיליון צפיות, מיליון צפיות פחות משידור הבכורה של "קאמפ רוק", אולם הוא זכה למספר הצפיות הרב ביותר של השבוע בשידורי הטלוויזיה בכבלים. הסרט זכה בשני פרסים בטקסים פרסי בחירת הילדים ופרסי בחירת הקהל.

עלילה
-----

מיטצ'י טורס (דמי לובאטו) חוזרת לבלות קיץ נוסף ב"קאמפ רוק", יחד עם חבריה והבן זוג המפורסם שלה שיין גריי (ג'ו ג'ונאס). בדרכה למחנה עם אמה קוני (מריה קאנאלס בררה), שחוזרת כדי לשמש פעם נוספת כטבחית המחנה, השתיים מבחינות במחנה חדש שנפתח בסביבה ושמו "קאמפ סטאר". במחנה מיטצ'י מבינה שכמות החניכים הצטמצמה משמעותית ביחס לשנה שעברה, מה שגורם לכולם להיות קצת מבואסים, ולכן היא מחליטה לעודד את כולם במופע הפתיחה במטרה לנסות לשנות את האווירה. מאוחר יותר, המחנה החדש "קאמפ סטאר" מזמין את חניכי קאמפ רוק לערב מדורה משותף והם הולכים, זאת למורת רוחו של מנהל קאמפ רוק, ססריו בראון (דניאל פאדרס) שנמצא ביחסי יריבות עם אקסל טרנר (דניאל קאש), מנהל המחנה השני.

במחנה השני, שנראה זוהר ומתוחכם יותר, החניכים מדליקים מדורה ומקיימים הופעות; מיטצ'י מופיעה עם חבריה, ואילו חניך מקאמפ סטאר בשם לוק (מת'יו פינלי) מופיע עם מספר זמרות רקע, כאשר בסוף ההופעה שלו הצמיד של אחת מזמרות הרקע, דנה (קלואי ברידג'ס), נופל על פניו של נייט (ניק ג'ונאס). כשהוא מחזיר לה את הצמיד אחרי המדורה הלילית, נייט ודנה מרגישים חיבור מיידי אחד עם השנייה. בהמשך, מנהל קאמפ סטאר אקסל מפתה את עובדי קאמפ רוק לעבוד במחנה שלו עם שכר כפול, כמו גם מעודד את החניכים לעבור ביחד איתם. מעטים החניכים שמסכימים לעבור, ביניהם טס (מייגן ג'ט מרטין), אולם העובדים לעומתם מתפתים מההצעה ועוזבים את קאמפ רוק. ללא האפשרות לנהל את המחנה לגמרי לבדו במציאות החדשה, בראון נאלץ לסגור את המחנה.

לעומת בראון, מיטצ'י אינה מוכנה לוותר בקלות; היא מצליחה לאסוף את כל החברים והם ממלאים את התפקידים הפנויים, ולמרות שההתחלה היא קשה עבורם, כולם לבסוף נחושים עד מאוד להציל את המחנה. בהמשך מיטצ'י והחברים מקאמפ רוק מבקרים בשנית במחנה קאמפ סטאר ומתמודדים ראש בראש בקרב שירה. אקסל מבחין בעימות ומציע שהוא ישודר בשידור חי בטלוויזיה, אם כי מיטצ'י מהססת תחילה, אולם לאחר מחשבה משותפת עם חבריה שהשידור יוכל להקנות את הפרסום, ובעקבותיו את הסיכוי למנוע את סגירתו של קאמפ רוק - היא מסכימה לעניין. העימות הטלוויזיוני מגיע לאוזניו של בראון, אשר מביע את כעסו על כך בפני קוני ומסביר לה שהוא מאמין כי זוהי דרכו של אקסל להתנקם בו על מעשי העבר. מיטצ'י שומעת את דבריו ומחליטה להשקיע את כל כולה ואת כל זמנה בלהתאמץ לנצח בתחרות, אם כי שיין (ג'ו ג'ונאס) אינו מרוצה מעניין, כיוון שתכנן להיות איתה בתקופת המחנה.

למחרת מיטצ'י מגלה שכולם נמצאים בחזרות ועובדים קשה לקראת התחרות הודות לשיין, שיחד עם אחיו מנסה להחדיר בכולם מוטיבציה, ולאחר מכן מחליטה לבלות איתו את היום ביחד. לאחר זמן נייט מחליט ללכת לקאמפ סטאר כדי לשיר לדנה על הרגשות שלו כלפיה, זאת משום שהוא מתקשה לומר אותם במילים. אך בדיוק כשנייט מתחיל להתחבב על דנה, אקסל, אביה של דנה שאסר עליה בעבר להיפגש עמו, מגיע וקוטע את הסרנדה. מאוחר יותר באותו הלילה, ג'ייסון (קווין ג'ונאס) מתגנב ביחד עם החניכים הצעירים לקאמפ סטאר כדי לרגל אחרי החזרות של לוק וטס. ביום התחרות, ההופעה מלאת הסטייל של קאמפ סטאר הולכת חלק, ובראון מגלה שאקסל מעודד ואף משחד את הקהל להצביע למחנה שלו. אחריהם מופיעים כל חניכי קאמפ רוק עם שיר משותף כשברקע נראה וידאו מונטאז' שמציג את הקיץ שעברו החניכים בקאמפ רוק, אולם למרות השקעתם ומאמציהם הרבים, קאמפ סטאר הם אלו שמנצחים בסוף בתחרות. באותו הערב מתכנסים כל חניכי קאמפ רוק במחנה לליל המדורה המוזיקלי האחרון שלהם, אך בזמן שכולם שרים עשרות חניכים מהמחנה היריב, כולל דנה וטס, מבחינים באחווה השוררת בקרב החניכים של קאמפ רוק, והם חוצים את האגם ומצטרפים אליהם על מנת להבטיח שמספר החניכים גבוה מספיק כדי שכולם יוכלו לחזור לקאמפ רוק גם בקיץ הבא.

דמויות ושחקנים
--------------

* **דמי לובאטו** בתור מיטצ'י טורס
* **ג'ו ג'ונאס** בתור שיין גריי
* **ניק ג'ונאס** בתור נייט גריי
* **קווין ג'ונאס** בתור ג'ייסון גריי
* **דניאל פאדרס** בתור בראון ססריו
* **דניאל קאש** בתור אקסל טרנר
* **מריה קאנאלס בררה** בתור קוני טורס
* **קלואי ברידג'ס** בתור דנה טרנר
* **מת'יו פינלי** בתור לוק ויליאמס
* **מייג'ן ג'ט מרטין** בתור טס טיילר
* **אליסון סטונר** בתור קייטלין גלאר
* **אנה מריה פרז דה טגל** בתור אלה פאדור
* **ג'סמין ריצ'רדס** בתור מרגרט "פגי" דופרה
* **רושון פגאן** בתור סנדר לויר
* **ג'ורדן פרנסיס** בתור בארון "בארי" ג'יימס
* **פרנקי ג'ונאס** בתור רוקר טרוור ג'וניור

פסקול
-----

אלבום הפסקול "Camp Rock 2: The Final Jam" כבש את המקום השלישי במצעד האלבומים בילבורד 200 עם מכירות של למעלה מ-41,000 עותקים בשבוע הראשון ליציאתו. הוא בהמשך זכה בתואר אלבום זהב בארצות הברית מטעם איגוד תעשיית ההקלטות האמריקאי לאחר מכירות של כחצי מיליון עותקים, ומאוחר יותר הוענק לו אותו התואר גם בספרד וברזיל.


| Camp Rock 2: The Final Jam |
| --- |
| מס' | שם | מילים | מבצע/ים | משך |
| 1. | Brand New Day |   | דמי לובאטו | 3:21 |
| 2. | Fire |   | מת'יו "אם. דוט" פינלי | 3:02 |
| 3. | Can't Back Down |   | שחקני הסרט | 3:19 |
| 4. | It's On |   | שחקני הסרט | 4:03 |
| 5. | Wouldn't Change a Thing | אדם אנדרס, ניקי הסמן ופיר אסטרום | לובאטו וג'ו ג'ונאס | 3:25 |
| 6. | Heart and Soul |   | האחים ג'ונאס | 2:58 |
| 7. | You're My Favorite Song |   | לובאטו וג'ו ג'ונאס | 2:15 |
| 8. | Introducing Me | ג'יימי יוסטון | ניק ג'ונאס | 3:07 |
| 9. | Tear It Down |   | פינלי ומייגן ג'ט מרטין | 3:29 |
| 10. | What We Came Here For |   | לובאטו, ג'ו ג'ונאס, ניק ג'ונאס ואליסון סטונר | 4:15 |
| 11. | This Is Our Song |   | לובאטו, ג'ו, ניק וסטונר | 2:58 |
| 12. | Different Summers |   | לובאטו | 3:37 |
| 13. | Walkin' in My Shoes |   | פינלי ומרטין | 2:51 |
| 14. | It's Not Too Late |   | לובאטו | 3:33 |
| 15. | Rock Hard or Go Home |   | סמור הברזל | 2:58 |
| **משך כולל:** | **46:31** |

### מיקומי שיא

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 18 |
|  איטליה | מצעד האלבומים האיטלקי | 2 |
|  ארצות הברית | בילבורד 200 | 3 |
|  ברזיל | טופ 100 ברזיל | 6 |
|  בריטניה | מצעד האלבומים הבריטי | 22 |
|  גרמניה | GfK – טופ 100 | 28 |
|  דנמרק | היטליסטן | 31 |
|  ולוניה | אולטראטופ 40 | 10 |
|  מקסיקו | טופ 100 – מקסיקו | 18 |
|  נורווגיה | VG-lista | 28 |
|  ניו זילנד | המצעד הניו זילנדי הרשמי | 22 |
|  ספרד | PROMUSICAE | 4 |
|  פורטוגל | מצעד האלבומים הפורטוגזי (AFP) | 5 |
|  פלנדריה | אולטראטופ 50 | 30 |
|  צרפת | SNEP | 39 |
|  קנדה | מצעד האלבומים הקנדי | 4 |
|  שווייץ | המצעד השווייצרי | 45 |

### Wouldn't Change a Thing

הסינגל המוביל והיחיד מתוך האלבום, "**Wouldn't Change a Thing**" (בתרגום חופשי: **לא הייתי משנה דבר**) בביצועם של דמי לובאטו והאחים ג'ונאס יצא לאור ב-23 ביולי 2010. במדינות דוברות גרמנית יצאה גרסה בביצועם של דמי לובאטו והלהקה הגרמנית Stanfour כשבוע לאחר מכן ב-31 ביולי. השיר הופיע בפרק השישי בעונה השביעית של הסדרה "האנטומיה של גריי", שם בוצע על ידי השחקן ג'סטין צ'יימברס המגלם את דמותו של אלכס קרב.

#### מצעדים

| Wouldn't Change a Thing(דמי לובאטו עם ג'ו ג'ונאס) | Wouldn't Change a Thing(דמי לובאטו עם Stanfour) |
| --- | --- |
| מדינה | מצעד | מיקום שיא | מדינה | מצעד | מיקום שיא |
| אוקראינהאוקראינה אוקראינה | FDR Charts | 7 | אוסטריהאוסטריה אוסטריה | Ö3 Austria Top 40 | 36 |
| ארצות הבריתארצות הברית ארצות הברית | Bubbling Under Hot 100 Singles | 10 | גרמניהגרמניה גרמניה | Official German Charts | 28 |
| בריטניהבריטניה בריטניה | מצעד הסינגלים הבריטי | 71 |   |
| סקוטלנדסקוטלנד סקוטלנד | Official Charts Company | 57 |   |
| קנדהקנדה קנדה | קנדה הוט 100 | 90 |   |

#### ביצועים נוספים

| מבצע/ים | שם | שפה |
| --- | --- | --- |
| חולי עם ג'ו ג'ונאס | "Eu Não Mudaria Nada Em Você" | פורטוגזית ברזילאית |
| מיה רוז עם ג'ו ג'ונאס | "Nada Vou Mudar" | פורטוגזית |
| פינליי | "Per la vita che verrà" | איטלקית |
| אווה פרנה עם ג'ייקוב מולדה | "Nie zmieniajmy nic" | פולנית |
| בריגיטה נמת'י עם אדם דנדו | "És Ezt Érzem Így Van Jól" | הונגרית |
| מירונה אופרה עם נוני | "Nu Aș Schimba Nimic" | רומנית |
| סיטה עם דין | "Wouldn't Change a Thing" | אנגלית |
| אטייה דניז | "İstemem Değişmesin" | טורקית |
| אווה פרנה עם ז'אן בנדיג | "Stejný cíl mám dál" | צ'כית |

Camp Rock 2 Live: Walmart Soundcheck
------------------------------------

Walmart Soundcheck היא סדרת הופעות חיות של חברת וול-מארט, אשר מטרתה לקרב בין המעריצים לאומנים האהובים עליהם. במסגרת סדרה זו הוציאה וול-מארט מיני אלבום הופעה בשם Camp Rock 2 Live: Walmart Soundcheck (בתרגום חופשי: קאמפ רוק 2: בדיקת קול של וולמארט) שכלל 5 שירים, שניים מהם מתוך אלבומים של האחים ג'ונאס, שבוצעו בהופעה חיה על ידי דמי לובאטו והאחים ג'ונאס. בנוסף נכלל ריאיון עם שחקני הסרט.


| Camp Rock 2: Walmart Soundcheck |
| --- |
| מס' | שם | מבצע/ים | משך |
| 1. | Can't Back Down | דמי לובאטו והאחים ג'ונאס | 3:17 |
| 2. | Wouldn't Change a Thing | דמי לובאטו והאחים ג'ונאס | 3:29 |
| 3. | L.A. Baby | האחים ג'ונאס | 3:23 |
| 4. | Play My Music | האחים ג'ונאס | 3:11 |
| 5. | Burnin' Up | האחים ג'ונאס | 2:57 |
| **משך כולל:** | **16:17** |

סיבוב הופעות
------------

מלבד רושון פגאן ומייגן מרטין, כלל שחקני הסרט יצאו ב-7 באוגוסט 2010 ועד 13 בנובמבר 2010 לסיבוב ההופעות **Jonas Brothers: Live In Concert** של האחים ג'ונאס באמריקה; מספר ערים בארצות הברית, קנדה, הקאריביים, מקסיקו, מרכז אמריקה ודרום אמריקה. סיבוב ההופעות היה אמנם של האחים ג'ונאס, אולם הם אירחו את חברי הקאסט על מנת לקדם את הסרט ואת אלבום הפסקול שלו, כמו גם את אלבום האולפן השני של דמי לובאטו "Here We Go Again".

הפקה
----

הסרט צולם במחנות הקיץ YMCA Wanakita ו-Kilcoo שבאונטריו, קנדה ובאתרים נוספים באותו אזור. ימי הצילום נמשכו 45 ימים מ-3 בספטמבר 2009 ועד 16 באוקטובר 2009.

ביקורות
-------

הביקורות על הסרט היו מעורבות; אתר הביקורות Rotten Tomatoes העניק 40% מתוך 100% בחישוב הכללי. כתבת באתר אנטרטיינמנט ויקלי העניקה לסרט ציון B (כמעט טוב) לצד ביקורת מעורבת באומרה "בעוד לקאמפ רוק 2 כנראה אין את האמינות של הסרט "רוק בבית הספר" או את השפה החתרנית של הסדרה "Glee", זהו שיר פופ אמיתי של סרט". אתר Common Sense Media העניק 3 כוכבים מתוך 5, בדומה לסרט הקודם "קאמפ רוק", וציין כי "כוכבי דיסני המוכשרים מרימים את סרט ההמשך הידידותי לילדות בטרום ההתבגרות". משתמשי האתר IMDb העניקו דירוג ממוצע של 5.1 מתוך 10 בהסתמך על 8,963 מבקרים.

מדיה ביתית
----------

ב-7 בספטמבר 2010 יצאו לחנויות בארצות הברית ובקנדה גרסאות הדיוידי והבלו ריי של הסרט שנקראו "Camp Rock 2: The Final Jam - Extended Edition" ("קאמפ רוק 2: הג'אם האחרון - מהדורה מורחבת"). הגרסאות בהמשך הופצו ברחבי העולם, כמו גם בישראל. שתי הגרסאות כללו את התכנים הבאים:

* "שירו איתנו" - גרסאות קריוקי עם זמר לשירים מהסרט
* וידאו קליפים

קישורים חיצוניים
----------------

ויקישיתוף מדיה וקבצים בנושא **קאמפ רוק 2: הג'אם האחרון** בוויקישיתוף
* אתר האינטרנט הרשמי של קאמפ רוק 2: הג'אם האחרון (באנגלית)

* "קאמפ רוק 2: הג'אם האחרון", במסד הנתונים הקולנועיים IMDb (באנגלית)

* "קאמפ רוק 2: הג'אם האחרון", באתר נטפליקס

* "קאמפ רוק 2: הג'אם האחרון", באתר Rotten Tomatoes (באנגלית)

* "קאמפ רוק 2: הג'אם האחרון", באתר דיסני+ סרטים (באנגלית)

* "קאמפ רוק 2: הג'אם האחרון", במסד הנתונים הקולנועיים KinoPoisk (ברוסית)

הערות שוליים
------------

1. 1 2  Eminem Recovers No. 1 on Billboard 200, Matches Susan Boyle's Feat, פורסם ב-18 באוגוסט 2010
2. ↑  מידע על קאמפ רוק 2: הג'אם האחרון, באתר המצעד האוסטרי
3. ↑  מידע על קאמפ רוק 2: הג'אם האחרון, באתר המצעד הגרמני
4. ↑  מידע על קאמפ רוק 2: הג'אם האחרון, באתר המצעד של דנמרק
5. ↑  מידע על קאמפ רוק 2: הג'אם האחרון, באתר המצעד של ולוניה, בלגיה
6. ↑  מידע על קאמפ רוק 2: הג'אם האחרון, באתר המצעד הנורווגי
7. ↑  מידע על קאמפ רוק 2: הג'אם האחרון, באתר המצעד של ניו זילנד
8. ↑  מידע על קאמפ רוק 2: הג'אם האחרון, באתר המצעד הספרדי
9. ↑  מידע על קאמפ רוק 2: הג'אם האחרון, באתר המצעד הפורטוגלי
10. ↑  מידע על קאמפ רוק 2: הג'אם האחרון, באתר המצעד של פלנדריה, בלגיה
11. ↑  מידע על קאמפ רוק 2: הג'אם האחרון, באתר המצעד הצרפתי
12. ↑  מידע על קאמפ רוק 2: הג'אם האחרון, באתר המצעד השווייצרי
13. ↑  Wouldn't Change A Thing, ארכיון
14. 1 2  Wouldn't Change a Thing
15. ↑  Official Scottish Singles Chart Top 100, ארכיון
16. ↑  CAMP ROCK 2, ארכיון
17. ↑  Camp Rock: Joe Jonas Not Dating Female Co-Star, פורסם ב-21 ביולי 2008
18. ↑  Camp Rock 2L The Final Jam (2010), ארכיון
19. ↑  Camp Rock 2: The Final Jam, פורסם ב-25 באוגוסט 2010
20. ↑  Camp Rock 2: The Final Jam, ארכיון
21. ↑  קאמפ רוק 2: הג'אם האחרון - מהדורה מורחבת, ארכיון

| ערוץ דיסני - סרטי מקור |
| --- |
| 

|  |  |
| --- | --- |
| היי סקול מיוזיקל (2006) • היי סקול מיוזיקל 2 (2007) • קאמפ רוק (2008) • אבא בצרה (2009) • פיט בוקע מהביצה (2009) • תוכנית להגנת נסיכות (2009) • המכשפים מוויברלי פלייס: הסרט (2009) • התאהבתי בכוכב (2010) • קאמפ רוק 2: הג'אם האחרון (2010) • תיכון אבלון (2010) • זאק וקודי החיים היפים על הסיפון - הסרט (2011) • לימונד מאות' (2011) • ההרפתקה המדהימה של שארפיי (2011) • פיניאס ופרב הסרט: המסע אל היקום המקביל (2011) • חנון מהסרטים (2011) • גוד לאק צ'ארלי, הסרט: יוצאים לחופשה (2011) • פרנמיז: חברים-אויבים (2012) (אנ') • רדיו רבל (2012) • שיין (2012) • סקיילר נגד המפלצת (2012) • חוף מהסרטים (2013) • קלאוד 9 (2014) • זאפד (2014) • החבר המושלם שלי (2014) • שיער ביום רע (2015) • חוף מהסרטים 2 (2015) • היורשים (2015) • שקוף שזאת אחותי (2015) • הבייביסיטריות יוצאות להרפתקאות (2016) • מתחלפים (2016) • פלונטר: לפני שהכל התחיל (2017) • היורשים 2 (2017) • זומבים (2018) • שישי הפוך (2018) • קים פוסיבול (2019) • היורשים 3 (2019) • זומבים 2 (2020) • קסם בלתי נשלט (2020) • ספין (2021) • היורשים: החתונה המלכותית (ספיישל טלוויזיוני; 2021) • זומבים 3 (עתידי) |  |

 |